b'\n_START_ARTICLE_\nWe are all Africans\n_START_SECTION_\nHandling\n_START_PARAGRAPH_\nMed afs\xc3\xa6t i Hannah Arendt-citatet "Vi skal l\xc3\xa6re at se verden med de andres \xc3\xb8jne" tager filmskaberen Malene Nielsen os med p\xc3\xa5 en legefuld f\xc3\xa6rd i fors\xc3\xb8get p\xc3\xa5 at bryde den ensidige vestlige historiefort\xc3\xa6lling om Afrika, i dette tilf\xc3\xa6lde Etiopien. Rammen om filmen er et iscenesat talk show, et gr\xc3\xb8nt sofamilj\xc3\xb8 plantet p\xc3\xa5 gaden midt i Afrikas st\xc3\xb8rste marked, Merkato. Instrukt\xc3\xb8ren indtager rollen som talkshow-v\xc3\xa6rt og inviterer de forbipasserende ind som g\xc3\xa6ster. En r\xc3\xa6kke fotografier af fattigdomsramte b\xc3\xb8rn med udspilede maver og fluer i \xc3\xb8jenkrogene bliver omdrejningspunktet for sofasamtalerne. Stemmer de magtfulde vestlige formidleres repr\xc3\xa6sentationer overens med g\xc3\xa6sternes egne levede erfaringer i et af verdens fattigste lande?'